Fir-rigward tad-dinja tal-annimali, Ix-xjenza ilha li kkonfermat li diversi annimali jikkomunikaw bejniethom. Ħafna drabi dan isir permezz ta' rwejjaħ, ta' ħsejjes u/jew b'xi kimiki li jissejħu feromoni (pheromones). Jeżiżtu ħafna eżempji ta' dan, bħal meta xi naħla ssib in-nektar din tibda bħal tiżfen sabiex aktar naħal isegwuha u jsibu l-istess nektar. Iċ-chimpanzees jilqgħu lil xulxin billi jmissu jdejn xulxin filwaqt li tip ta' ċriev jindikaw li hemm periklu billi jqajmu denbhom. L-annimali kollha jikkomunikaw bejniethom; kemm jekk kelb qed jinbaħ, xi qattus li jgħolli daru jew xi denfil li qed jipproduċi ċertu ħsejjes. Min-naħa l-oħra, naraw ukoll ħafna bnedmin li kapaċi jikkomunikaw mal-annimali domestiċi tagħhom fil-ħajja ta' kuljum, b'mod speċjali b'ċertu ħsejjes, oġġetti jew movimenti tal-ġisem. Meta xi ħadd ikun qiegħed jirrabja mal-kelb, għalkemm dan tal-aħħar ma jkunx qiegħed jifhem il-kliem li qed jintqal, però kapaċi jagħraf il-messaġġ mill-atteġġjament, tonalità u movimenti tal-ġisem, fost affarijiet oħra. Din il-komunikazzjoni ġejja miż-żewġ naħat. Il-bniedem kapaċi jagħmel differenza bejn nebħa ta' kelb irrabjat u nebħa tal-istess kelb sabiex jiġbed l-attenzjoni. Ftit tas-snin ilu, gorilla fl-Amerika bl-isem ta' Koko saħansitra ġiet dokumentata minn Dr Francine Patterson li rnexxielha titgħallem numru ta' movimenti bl-idejn marbuta mal-lingwa tas-sinjali Amerikana. F'dawn l-aħħar jiem, riċerka xjentifika ġdida mill-Università ta' Cambridge kompliet turi tipi differenti ta' komunikazzjoni ogħla bejn annimali oħra u l-bnedmin. Din id-darba fir-Riserva Nazzjonali ta' Niassa fil-Mozambique bejn l-għasfur greater honeyguide u bnedmin li jikkaċċjaw l-għasel. Dan it-tip ta' komunikazzjoni hu rari ferm u s'issa ġie dokumentat wieħed simili fejn ċertu dniefel fil-Brażil saħansitra jgħinu lis-sajjieda, u viċi versa, sabiex jaqbdu l-ħut. Fil-każ tal-Mozambique, l-isem tal-għasfur partikolari, greater honeyguide, jindika r-rwol tal-għasfur minnu nnifsu, però r-riċerkaturi xtaqu jikkonfermaw jekk hemmx komunikazzjoni ġenwina bejn iż-żewġ naħat. Il-kaċċatur tal-għasel f'dan il-każ jagħmel ħoss partikolari b'ħalqu. Ħoss twil li mbagħad jinbidel u jaqta' ħesrem – Brrrrrrrr-hm! Min-naħa l-oħra, l-għasfur greater honeyguide jagħraf dan il-ħoss u jtir għal fuq il-kaċċatur bi ħsejjes partikolari wkoll. Wara dan kollu, l-għasfur jibda jtir minn siġra għal oħra sakemm iwassal lill-kaċċatur sax-xehda għasel. Din hi koperazzjoni rari bejn l-annimali fejn l-għasfur għandu xamm tajjeb ħafna sabiex isib l-għasel filwaqt li l-bniedem għandu l-għodod sabiex jikkonfronta n-naħal kif ukoll jiftah ix-xehda li jsibu. Mingħajr xulxin huwa diffiċli ħafna sabiex jinstab u jittieħdu l-għasel u x-xema'. F'dan il-każ, l-għasfur u l-bniedem mhumiex kompetituri diretti ta' xulxin: l-għasfur jiekol ix-xema' tax-xehda, filwaqt li l-bniedem jieħu l-għasel. Matul iż-żminijiet il-bniedem rabba (u għadu jrabbi) xi annimali għall-kaċċa, bħall-klieb u l-falkuni fost l-oħrajn. Però, f'dawn il-każijiet kollha, l-annimal ikkonċernat kien domestiku u trabba mill-bniedem. Fil-każ tal-greater honeyguide u l-kaċċaturi tal-għasel, l-għasfur jibqa' selvaġġ u xorta jirnexxilu jikkomunika mal-bnedmin. Il-kaċċaturi tal-Mozambique u anke t-Tanzanija sostnew mar-riċerkaturi li din il-prattika dejjem għaddiet minn ġenerazzjoni għal oħra. In-nies tal-YAO mill-Mozambique dejjem tgħallmu din l-għajta minn missirijiethom u mill-antenati tagħhom. Min-naħa l-oħra, skont ir-riċerkaturi, il-greater honeyguide jitgħallem din il-prattika billi josserva individwi oħra. Fin-natura jeżiżtu diversi relazzjonijiet bħal dawn bejn l-annimali fejn l-individwi taż-żewġ speċi qed jibbenefikaw mir-relazzjoni ta' bejniethom. Ma mmorrux 'il bogħod: il-baqar għandhom tipi ta' batteri fis-sistema diġestiva tagħhom li jgħinuhom ikissru l-ikel b'mod aħjar. Fl-istess ħin, il-batteri qegħdin f'post li jsibu l-ikel u nutrijenti b'mod kontinwu. Ir-relazzjoni bejn ħafna insetti u l-fjuri taħdem fuq dan il-prinċipju wkoll, fejn l-insetti jsibu sors ta' ikel fil-fjuri filwaqt li l-pjanti jsibu sors li jgħinhom jirriproduċu. Ir-relazzjoni bejn il-greater honeyguide u l-kaċċaturi tal-għasel li ddeskrivejna hawn fuq hi waħda speċjali u rari li tixhed dawl fuq l-importanza tar-relazzjonijiet tagħna mal-annimali l-oħra kollha.